Document ID: 32014D0158

A BIZOTTSÁG VÉGREHAJTÁSI HATÁROZATA
(2014. március 20.)
a 2006/594/EK határozatnak a „konvergencia” célkitűzés keretében az Európai Szociális Alapból egyes tagállamok számára biztosított kiegészítő allokációk tekintetében történő módosításáról
(az értesítés a C(2014) 1707. számú dokumentummal történt)
(2014/158/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletre (1) és különösen annak 18. cikke (2) bekezdésére,
mivel:
(1)
A 2006/594/EK bizottsági határozattal (2) a Bizottság a 2007-től 2013-ig terjedő időszakra a „konvergencia” célkitűzés keretében a kötelezettségvállalási előirányzatok indikatív felosztását tagállamonként rögzítette.
(2)
Az 1083/2006/EK rendeletet az 1298/2013/EU európai parlamenti és tanácsi rendelet (3) módosította annak érdekében, hogy a munkanélküliség, különösen az ifjúsági munkanélküliség, valamint a szegénység és a társadalmi kirekesztettség problémái a leginkább érintett országokban kezelhetők legyenek azáltal, hogy az Európai Szociális Alapból utalt összeghez - 2004. évi árakon - összesen 125 513 290 EUR összegű keret került hozzáadásra.
(3)
A módosított 1083/2006/EK rendelet 19. cikke módosítja a „konvergencia” célkitűzés keretében rendelkezésre álló forrásokat annak érdekében, hogy 2013-ban 13 959 768 EUR-val növelje Franciaországnak az Európai Szociális Alapból való részesedését.
(4)
A „konvergencia” célkitűzés keretében a strukturális alapokból 2013-ban támogatásra jogosult régiók kötelezettségvállalási előirányzatainak indikatív összegeit felül kell vizsgálni az említett tagállam tekintetében.
(5)
A 2006/594/EK határozatnak a Horvátországra vonatkozó kiegészítő pénzügyi allokáció tekintetében történő módosítására csatlakozásakor nem került sor. Az átláthatóság és a teljesség érdekében a Horvátországra vonatkozó allokációt is fel kell venni a határozatba.
(6)
A 2006/594/EK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2006/594/EK határozat I. és III. melléklete helyébe e határozat mellékleteinek szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2014. március 20-án.

Labels: 2
18
15